স্কুল যাওয়ার পথে রাস্তা পার হওয়ার সময় লরির চাকায় পিষ্ট হয়ে মৃত্যু হল ১০ বছর বয়সি এক বালকের। সোমবার সকাল সাড়ে ৭টা নাগাদ ঘটনাটি ঘটেছে বউবাজার থানা এলাকার চিত্তর়ঞ্জন অ্যাভিনিউ এবং গণেশচন্দ্র অ্যাভিনিউয়ের সংযোগস্থলে। মৃত আজিজ সেন্টওয়ালা বউবাজার এলাকারই একটি ইংরেজি মাধ্যম স্কুলের প্রথম শ্রেণির ছাত্র। আজিজের পরিবারের আদি বাড়ি বউবাজারের হাবরেলি লেনে হলেও সম্প্রতি বাড়ি বদল করে তাঁরা গণেশচন্দ্র অ্যাভিনিউয়ের একটি বাড়িতে চলে আসেন।
পরিবার সূত্রে খবর, এদিন সকালে অন্যদিনের মতোই হেঁটে স্কুলে যাচ্ছিল আজিজ। সঙ্গে ছিলেন তার মা তসমিন। গণেশচন্দ্র অ্যাভিনিউয়ের কাছে আজিজের বাবা কাইদের সঙ্গে দেখা হয়ে যায় তাঁদের। স্বামীকে দেখে তসমিন বলেন আজিজকে স্কুলে দিয়ে আসার জন্য। এর পরে আজিজকে নিয়ে স্কুলের দিকে রওনা হন কাইদ। গণেশচন্দ্র অ্যাভিনিউ এবং চিত্তরঞ্জন অ্যাভিনিউয়ের সংযোগস্থলে কাইদ যখন আজিজের হাত ধরে রাস্তা পার হচ্ছিলেন তখনই সেন্ট্রাল মেট্রো স্টেশনের দিক থেকে আসা একটি লরি তাঁদের ধাক্কা মারে।
প্রত্যক্ষদর্শীরা জানিয়েছেন, দুই রাস্তার সংযোগস্থলে এসে বেন্টিঙ্ক স্ট্রিটের দিকে ঘোরার চেষ্টা করে লরিটি। তখনই নিয়ন্ত্রণ হারায় চালক। সরাসরি ধাক্কা মারে আজিজ এবং কাইদকে। কাইদ রাস্তার একপাশে ছিটকে পড়েন। লরিটি আজিজকে পিষে দিয়ে রাস্তার পাশে ফুটপাথে উঠে যায়। ঘটনাটি দেখেই চিৎকার করে ওঠেন তসমিন। স্থানীয় লোকজনই আজিজ এবং কাইদকে নিয়ে যান মেডিক্যাল কলেজ হাসপাতালে। সেখানেই আজিজকে মৃত ঘোষণা করেন চিকিৎসকেরা। 
এই ঘটনায় লরিটির চালক কার্তিক জায়সবালকে গ্রেফতার করেছে বউবাজার থানার পুলিশ। আটক করা হয়েছে ঘাতক লরিটিকেও। লরিচালকের বিরুদ্ধে অনিচ্ছাকৃত খুনের ধারায় মামলা রুজু করেছে পুলিশ।
স্থানীয় সূত্রের খবর, দুর্ঘটনার সময়ে বেন্টিঙ্ক স্ট্রিটের দিকে ঘোরার ট্র্যাফিক সিগন্যালটি সবুজ ছিল। পুলিশের অনুমান, দূর থেকে সিগন্যাল সবুজ দেখেই হয়তো লরির গতি বাড়িয়ে দিয়েছিল চালক। দুই রাস্তার সংযোগস্থলে এসে আজিজ এবং কাইদকে সামনে দেখে ব্রেক কষলেও ভিজে রাস্তায় তা কাজ করেনি। বরং জোরে ব্রেক কষার কারণে নিয়ন্ত্রণ হারায় চালক।